
> Milošću Božjom jesam što jesam.« 
(1. Kot, 15. 10.) 

Presveto Srce Isusovo, dodi Kraljevstvo Tvoje! — 
(300 dana oprosta.) 


BISKUP 


$+* Ivan, 


po milosrđu Božjem i po milosti Svete Apostol ' 
ske Stolice nadbiskup i metropolita Vrhbosanski, 
svima. svećenicima i vjernicima, koji su u nad- 
biskupiji Vrhbosanskoj, pozdrav i blagoslov u 
Gospodinu našem Isusu Kristu! 


Predragi u Isusu! 


Dne 28. svibnja ove godine navršuje se punih 
trideset godina, otkako sam posvećen za biskupa. 
Ovu 30godišnjicu svojega posvećenja za biskupa 
proslavit ću ako Bog da, s vama zajedno, u nedjelju 
26. lipnja, kad u Sarajevu svečano slavimo Blagdan 
Presvetoga Srca Isusova, kojemu je posvećena sva 
naša Nadbiskupija Vrhbosanska, Trideset biski - 
skih godina, velika je to milost Božja za me, pa ću 
iz dna duše svoje dati hvalu Božanskome Srcu. I da 
reknem sa Prorokom : »Prikazat ću žrtvu hvale Bogu, 
i prizvat ću Ime Gospodnje.« (Ps. 115, 17.) Zahval- 
nim srcem spomenut ću se tolikih i velikih milosti, | 
što mi ih je Božanski »Pastir i Biskup duša naših« 
(1. Petr. 2, 25.) udijelio kroz to trideset godina moje 
biskupske službe. Od Spasova godine 1908. vaš 
biskup, »podvržen svojoj slabosti« (Hebr. 5, 2.), 
ali i »obuhvaćen milosrđem Božjim« (Ps. 81, 10.), 
nosio je teret i napor teške biskupske službe. Pa mi. 
upravo ište srce, da na pragu te obljetnice mojega 


biskupstva posvetim ove Korizme svoju. pastirsku, 
poslanicu pastirskoj službi katoličkoga biskupa. Hoću: 


tako da ispitam i svoju i vašu savjest, a na vječno 
spasenje i moje i vaše, predragi moji biskupljani u 
Kristu Isusu! 

Prikazat ću vam biskupa kao učitelja, 1 kao sve- 
ćenika, i kao pastira. A prije toga spomenut ću vam 
nešto iz prve biskupske povijesti, da se upoznate sa 
temeljem i ustanovom uzvišene biskupske službe. 

Uoči dana izbora Apostola »iziđe Isus na goru, 
da se pomoli Bogu. Cijelu noć provede u molitvi s 
Bogom. I kad bi dan, dozva k sebi svoje učenike i 
izabra od njih dvanaestoricu ; njih nazva apostolima.« 
Onda Evanđelje nabraja izabranu dvanaestoricu po 
imenu, sve dva a dva: Šimuna Petra i njegova brata 
Andriju, Jakova i Ivana, Filipa i Bartolomeja, Ma- 
teja i Tomu, Jakova Alfejeva i Šimuna prozvanog 
Revnitelja, Judu Tadeja i Judu Iskariota. (Luk. 6, 
12.—16.) Kako li su drugi učenici Isusovi u dubokoj 


šutnji slušali, kad je Božanski Spasitelj pojedince po 


imenu prozivao ovu dvanaestoricu! Od vječnosti On 
ih je s Ocem izabrao, da preuzmu službu stupova 


Crkve. (Gal. 2, 9.) Ba) 


U onoj noći molitve mislio je Isus i na nasljed- 
nike prvih Apostola, na katoličke biskupe, što će doći 
u budućim vjekovima. I tada su bili svi biskupi bu- 
dućih vjekova pozvani i u molitvu Vječnoga Velikog 
Svećenika (Hebr. 4, 14.) uključeni. Iz ove pomisli: 


»Spasitelj me je po imenu pozvao i za me se molio«, 


proizlazi jakost i utjeha za sve one, koji su kao na- 


sljednici Apostola zakonito, »kroz vrata« (Iv. 10,:1.),; 
a ne s koje druge strane, unišli u biskupsku službu.: 
Za svakoga novog biskupa, na čijoj su: glavi kod, 

biskupskog posvećenja počivale ruke trojice katolič- 
kih biskupa, i čija je glava pomazana svetom krizmom 
u Ime Krista, Pomazanika, vrijedi ova radosna vi- 
jest: Ne boj se! Vječni Veliki Svećenik molio se je 
za tebe. Za tebe biskupa u službi učiteljskoj, za tebe 
biskupa u službi svećeničkoj, za tebe biskupa u službi 
Pastirskoj. 


I. BISKUP U SLUŽBI UČITELJSKOJ. 

U Djelima Apostolskim ovako su se izjavili Apo- 
stoli, prvi biskupi: Brigu za siromahe imaju voditi 
đakoni, »a mi ćemo se posvetiti riječi Božjoj.« (Dj. 
Ap. 6, 1.—4.)_ U prvoj poslanici Korinćanima sv. 
Pavao Apostol govori, da ga je poslao Krist, »neka 
propovijeda Evanđelje«. »Teško meni«, veli sv. Pa- 
vao, »ako Evanđelja ne propovijedam!« (1. Kor. 1, 
17.; 9, 6.) I on svoja dva učenika, Timoteja, biskupa 
u Efezu, i Tita, biskupa na Kreti, opet i opet opo- 
minje, da im je prva i poglavita dužnost čuvati i 
navješćivati zdravu nauku: »O Timoteju, sačuvaj 
nauku, što ti je predana!« (1. Tim. 4, 16.) Ta povje- 
rena nauka jest evanđeoska istina. Nju dakle čuvaj 
od krivovjeraca, od tih vukova u ovčjem odijelu! »A 
ti, Tito, govori, kako pristaje zdravoj nauci!« (Tit. 
2, 1.) T onda ovako nastavlja sv. Pavao: Starcima go- 
vori, da budu trijezni, stidljivi, umjereni, zdravi u 
vjeri, u ljubavi, u strpljivosti!  Staricama također 
govori, da se vladaju; kako dolikuje svetima, da ne 
kleveću, da upućuju dobro mlade žene, neka ljube 
muževe, neka ljube svoju djecu, neka budu umjerene, 
čiste, kućanice, dobre, pokorne svojim muževima, da 
se ne psuje riječ Božja! Tako i mladiće nagovaraj, 
da budu trijezni! Sluge nagovaraj, da se pokoravaju 

svojim gospodarima, da ne odgovaraju, da ne Dro- 
nevjere, nego da pokazuju u svemu pravu vjernost, 
da ukrašuju u svemu nauku Spasitelja našega Boga! 
To govori, i opominji, i uvjeravaj sa svom vlašću! 
(Tit. gl. 2.) i 

Tako sv. Pavao Apostol opominje biskupe Timo- 
teja i Tita. I u duhu ovih apostolskih opomena stav- 
ljaju se pitanja prije biskupske posvete: Hoćeš li 
poučavati puk u Svetom Pismu i u predaji Otaca? I 
onda istom, kad izabrani biskup, koji se ima posve- 
titi, odgovori: »Hoću«, meće se na njegova ramena 
Evanđelje s ovim riječima: »Propovijedaj Evanđelje 
puku tebi povjerenom!« Ali biskupi ne mogu po svim 
crkvama svoje biskupije sami osobno propovijedati, 
pa stoga moraju izabrati »vjerne ljude, koji će biti 
sposobni i druge naučiti (2. Tim. 2, 2.) ; ljude, koji 
ne daju, da se sveže riječ Božja (2. Tim. 2, 9.), već 
kao neustrašivi radnici upravljaju riječju istine. (Z. 
Tim. 2, 15.) ' 

Eto, predragi u Isusu, što je sve vaš biskup imao 
vama govoriti u svojim propovijedima, razgovorima 
i poslanicama, i što ste vi imali slušati. Savjest će 
nam kazati, da li smo izvršili svoju dužnost. 

Vaš, onda, biskup morao je i krive nauke odbi- 
jati od vas i paziti na to, da vjernici ne prianjaju 
uz bajke i prazne govore. (1. Tim. 1, 8., 7.) Doći će 
vremena, govori Duh Božji, »kada će neki otpasti od 
vjere i pristati uz lažne duhove i nauke đavolske.« 
(1. Tim. 4, 1.) I sveti Pavao Apostol ne ustručava se 
i po imenu objaviti. neke od takovih otpadnika i bez- 
božnika. (2. Tim, 2, 17.) U knjizi Otkrivenja svetog 
Ivana Apostola Sin Čovječji strogo opominje sedam 
biskupa i pita.ih, da li su dosta odlučno ustajali proti 


onima, koji uče lažne nauke i zavode vjernike svo- 
jim svakojakim varkama. (Otkr. 2, 20. sl.) š 

Svojega učenika Timoteja, biskupa u Efezu, a 
S njim i svakoga biskupa kao nosioca službe učiteljske, 
ovako ozbiljno i svečano obvezuje i zaklinje veliki 
Pavao Apostol: »Zaklinjem te pred Bogom i Kristom 
Isusom, koji će suditi žive i mrtve, i dolaskom nje- 
govim i kraljevstvom njegovim. Propovijedaj riječ, 
nastoj “ zgodno vrijeme i u nevrijeme, pokaraj, za- 
prijeti, umoli, učeći sa svom strpljivošću; jer će biti 
vrijeme, kad zdrave nauke ne će primati, nego će po 
svojim požudama nakupiti sebi učitelje, jer ih uši 
svrbe. I odvratit će uši od istine, a okrenut će se baj- 
kama. A ti budi trijezan u svemu, trpi zlo, učini djelo 
evanđelista, službu svoju izvrši potpuno!« (2. Tim. 
1—5.) 

I biskup ne bi bio više sluga Kristov, kad bi, da 
ugodi ljudima, govorio, ili kad bi, od straha pred 
ljudima, šutio, ili, dapače, kad bi, kako se veli u mo- 
litvama kod biskupske posvete, držao svjetlost za 
tminu, a tminu za svjetlost. Veliki biskup sv. Pavao 
ovako sam o sebi veli: »Kad bih još ljudima ugađao, 
ne bih bio sluga Kristov.« Jest, stražari svetoga 
Grada Božjega moraju, kako veli prorok Izaija, vi- 
kati iz svega grla, i ne ustezati se, već podizati glas 
svoj kao truba, kad navale neprijatelji na zidine 
Grada Božjega, to jest na istine Evanđelja Kristova. 
(Iz. 58, 1.) 

Takovi, eto, moraju da budu biskupi katolički 
kao nosioci službe učiteljske, kao glasnici vječnih 
istina Božjih. 

Ali ova zapovijed obvezuje i njihove biskupljane. 
Oni moraju slušati riječ biskupovu, kad im on pro- 


povijeda ili sam osobno, ili u svojim pastirskim po- 
slanicama, ili na usta svojih svećenika, U glasu 
biskupovu glas je Isusov. Isus je rekao biskupima: 
»Tko vas sluša, mene sluša, i tko vas prezire, mene 
prezire.« (Luk. 10, 16.) Pa teško biskupu, nosiocu 
službe učiteljske, ako ne propovijeda svetog Evan- 
đelja Isusova! Ali teško i puku, ako ne sluša svetog 
Evanđelja Isusova! gm ' 

Predragi u Isusu! Vaš biskup u ovo trideset go- 
dina svojega biskupovanja među vama, toliko vam je 
propovijedi rekao, i tolike vam je pastirske posla- 
nice napisao i poslao, i toliko vas je svakom prilikom 
nagovarao i zaklinjao, da se držite zapovijedi Božjih, 
da budete vjerni i odani Crkvi Isusovoj, da provo- 
dite život u milosti Božjoj, da se čuvate onih, koji 
vas odvraćaju od katoličke vjere i svetoga kršćan- 
skog života, da iskorijenite iz svojih kuća sve ne- 
kršćanske običaje, da se okanite ružne psovke i kletve, 
da sa svojim župnikom zavedete u svoje župe kato- 
lička društva, da požrtvovno poradite na njivi Božjoj, 
da revno i skrušeno primate svete sakramente, da 
ne propuštate zajedničke jutarnje i večernje molitve, 
da svoje obitelji posvetite Presvetom Sreu Isusovu, 
da štujete i zazivate našu Dragu Gospu B. D. Mariju, 
da ne čitate knjiga, listova i novina, što udaraju na 
naše svetinje katoličke, da podupirete i čitate naše 
katoličke knjige, listove i novine, da pritečete u po- 
moć našim sjemeništima, iz kojih nam izlaze naši 
svećenici, da se molite i zauzimate za svoje svećenike, 
koji vas prate od kolijevke pa sve do groba, da se 
molite za našega Svetoga Oca Papu, Namjesnika Isu- 
sova na zemlji, koji u ova teška i bezbožna vremena 
upravlja našom svetom Crkvom Katoličkom, i da 


dobro naučite istine svete vjere, i da pobožno: svet- 
kujete nedjelje i ostale. zapovjedne svetkovine, i: da 
savjesno obdržavate propisane postove, ida odvažno 
ustajete na obranu naše svete Katoličke Crkve, da 
eto, budete, pravi kršćani katolici, ljudi Božji, ljudi 
po Srcu Isusovu. Sve sam vam to na srce i na dušu 
stavljao, putujući svake godine po našoj prostranoj 
i vrletnoj nadbiskupiji. Putujući od sela do sela, od 
grada do grada, obišao sam već pet puta svu nadbi- 
skupiju našu. Pa poslušajte, braćo, glas svojega. bi- 
skupa, koji vas sve toliko voli i pazi! Voli vas kao 
braću svoju, kao sestre svoje, kao premilu djecu 
svoju! Misli na vas svaki dan, i radi za vas povazdan, 
i trpi za vas dan i noć. 

A hvala Bogu, mogu, uglavnom, reći, da vjernici 
vrhbosanski lijepo i rado slušaju svojega biskupa. 
Oni zajedno s njim trude se i nastoje, da se među 
nama širi Kraljevstvo Božje. Osnivaju se na sve 
strane nove župe, i podižu se nove zidane župske 
crkve. I pune su nam crkve u nedjelje i blagdane. 
I primaju se revno sveti sakramenti. I ne radi se 
teški posao u nedjelje. I psovka se u nas toliko ne čuje. 
I te nesretne po selima samodošlosti rjeđe su. I dru- 
štva se katolička sve više na sve strane šire. I mla- 
dost naša, osobito omladina križarska, tako nam je 
oduševljena za sve, što je sveto i plemenito. Križari 
su nam pravi stražari naših vjerskih i narodnih sve- 
tinja. I svete pučke misije, i euharistijski po deka- 
nijama kongresi donose nam ponajljepše plodove. 
I na sirotinju se našu brižnom ljubavlju misli. Zim- 
ski »Stolovi kršćanske ljubavi« u Sarajevu pravi su 
nam uzor kršćanske ljubavi. I naši svećenici, i naši 
svi zavodi revnuju upravo apostolski, i u svojim po- 

teškoćama uzdaju se u Boga, i:Bog im je dragi u 
pomoći. A naša vrhbosanska katolička štampa upravo 
je na zamjernoj visini; ona je dika i ponos mladoj 
«Crkvi Vrhbosanskoj. To svjedoče i priznanja, što 
nam stižu sa svih strana. Eto, na njivi se Božjoj. u 
nas lijepo i marljivo radi. A nastojat ćemo, uz milost 
Božju, da budemo i još bolji, i još revniji, i još 
požrtvovniji, i još poduzetniji u Katoličkoj Akciji: 
Tako, predragi moji biskupljani u Isusu! A sad da 
vidimo biskupa u njegovoj svećeničkoj službi! 


II. BISKUP U SLUŽBI SVEĆENIČKOJ. 


Biskup se zove veliki svećenik. Kad biskup sve- 
čano ulazi u crkvu, sa kora se zapjeva njemu kao ve- 
likom svećeniku. Biskup je veliki svećenik, jer se 
njemu biskupskom posvetom daje služba svećenička 
u svojoj punini. Tri biskupa polažu ruke kod biskup- 
ske posvete, a ne samo jedan biskup kao kod sveće- 
ničke posvete. Tim se označuje punina svećeništva 
ili, kako se veli u molitvama posvete, »punina sveće- 
ničke milosti«. I trostrukim križem blagosiva biskup. 
I tim se označuje punina svećeničkog blagoslova, Sve- 
ćenik je »sluga Kristov i djelitelj tajna Božjih.« (1. 
Kor. 4, 1.) A veliki svećenik u još većoj mjeri žrtvuje 
samoga sebe za duše i u još većoj punini dijeli tajne 
Božje. (2. Kor. 12, 15.) Stoga i očekuje Crkva od 
biskupa, da bude na visini u poniznosti, u dušobriž- 
ničkoj revnosti, u svećeničkoj savršenosti. I stoga 
Crkva u teška i burna vremena traži, da se ponaj- 
prije poglavari Crkve duhovno obnove i ojače. 

Kaošto učiteljskom službom, tako je i svećenič- 
kom službom biskup duhovno vezan sa svojom bisku- 
pijom. Vezan je molitvom i žrtvom. Vezan je dije- 

ljenjem svetih sakramenata i drugih raznih posveta. 
Sv. Pavao Apostol veli o sebi kao biskupu: »Mi ne 
prestajemo za vas moliti se Bogu i prositi, da se 
ispunite poznanjem volje njegove u svakoj mudrosti 
i duhovnom razumijevanju; da živite dostojno Go- 
spodina, te mu u svemu omilite; da budete plodni u 
svakom dobrom djelu i rastete u poznanju Božjemu.« 
(Kol. 1, 9., 10.) A sv. Bernard kaže o biskupu: »Za 
biskupa ostaje ovo troje: riječ, primjer i molitva. 
A molitva je veća i od riječi i od primjera.« 

Predragi u Isusu! I vaš biskup od svega srca 
moli se Bogu svaki dan za vas. Svaki dan prikazuje 
misu za vas. I svake godine na Veliki Četvrtak po- 
svećuje on sveta ulja za čitavu našu Nadbiskupiju. 
Posvećuje katekumensko ulje za krštenje, krizmu za 
svetu Potvrdu i druga sveta pomazanja, bolesničko 
ulje za teško bolesne. I svako katoličko dijete, što se 
krsti u našoj Nadbiskupiji, pomaže se uljem, što ga 
vaš nadbiskup posveti u katedrali sarajevskoj na 
Veliki Četvrtak. I svako dijete, što se u našoj Nad- 
biskupiji krizma, i kalež i crkva i zvono, što se po- 
svećuju, pomažu se krizmom, što je vaš nadbiskup 
posveti na Veliki četvrtak. I teško bolesni, koje ruka 
svećenička pomaže u Ime Gospodnje (Jak. 5, 14.), 
pomažu se svetim uljem bolesničkim, što ga vaš nad- 
biskup posveti na Veliki četvrtak, U najsvetijim, 
dakle, časovima vjerskog života vaš je nadbiskup u 
duhu vezan s vama. 

Kao veliki svećenik stoji vaš biskup pred svojom 
biskupijom, kad dijeli svetu Krizmu. A u ovo trideset 
godina vaš je nadbiskup više od 150.000 vaše djece 
naoružao svjetlošću i jakošću Duha Svetoga. O, neka 
ta od mene krizmana djeca ostanu uvijek vjerna svo- 

joj vjeri, kojoj su se zavjerila na svetoj Krizmi! 
Kao veliki svećenik stoji vaš nadbiskup pređ 
svojom nadbiskupijom i onda, kad dijeli svećeničku 
posvetu. časovi svećeničke posvete .za.svakoga su. bi- 
skupa puni teške odgovornosti. Jer veli sv. Pavao 
Apostol : »Ne meći odmah ruku ni na koga !« (1. Tim. 
5, 22.) Ali su. biskupu ovi časovi i golema radost. 
Doista, meni je uvijek golema radost, kad na mlade 


đakone stavljam misnicu, i kad im obadvije zajedno | 


ruke mažem svetim. uljem katekumenskim, da bude 
blagoslovljeno sve, što budu oni blagosivali, i kad 


im predajem kalež i hostiju, i kad im napokon podje- * 


ljujem vlast, da odrešuju ljude od grijeha. U ovo 
trideset godina svoje biskupske službe posvetio je vaš. 
biskup za svećenike preko 250 bogoslova što svjetov- 
nih što redovnih. od 
I ovdje vas, premili u Isusu, molim i zaklinjem, 
da se molite našemu Božanskom Spasitelju, neka nam 
dadne što više svećeničkih zvanja, što više radnika 
na njivi Božjoj, jer je žetva velika, a radnika malo. 
Molite se Gospodaru žetve, da pošalje radnike u žetvu 
svoju! (Mat. 9, 37., 38.) Pomozite, braćo, svojemu 
nadbiskupu i molitvom, i obilnom lemozinom, i kojom 
plemenitom zadužbinom, jer puno se od njega ište 
danas baš upogled svećeničkog podmlatka! »Djelo 
Dobrog Pastira za svećenički podmladak« neka po- 
raste i procvate u našoj Nadbiskupiji! O svećenici i 
vjernici vrhbosanski! Opet i opet vas molim i zakli- 
njem, da se što više zauzmete za ovo sveto i apo- 
stolsko djelo! Olakšajte tako svojemu nadbiskupu i 
treću njegovu biskupsku službu, uzvišenu, ali tešku 
pastirsku službu! | i 


III. BISKUP U SLUŽBI PASTIRSKOJ. 


Kod biskupskog posvećenja predaje se novome 
biskupu pastirski štap. Ovim predavanjem pastirskog 
štapa daje se novome biskupu vlast, da svoje stado. 
kao dobar pastir vodi na dobru pašu, i da ga čuva. 
od vukova i od svake opasnosti i zablude. Dakle, ne-. 
samo da ima biskup kao nosilac učiteljske službe da. 
navješćuje vječne istine i zakone vjerske, i nesamo- 
da ima kao nosilac svećeničke službe da dijeli milo-. 
sti i blagoslove Božje, već još ima i.kao nosilac pa-. 
stirske službe da u duhu Božanskoga Dobrog Pastira. 
(Iv. 10, 1.—16.) vodi i upravlja svoju biskupiju. 
Kako nam svjedoči Sveto Pismo, biskupi su postav-. 
ljeni od Duha Svetoga da upravljaju Crkvom Božjom. 
(Dj. Ap. 20, 28.) I Crkveni Zakonik veli: »Biskupi 
su nasljednici Apostola, po uredbi Božjoj poglavari 
pojedinih Crkava, koje redovitom vlašću upravljaju: 
pod ugledom Rimskoga Biskupa.« (Can. 329, $ 1.) 
Biskup ima dakle po Bogu i po ljudima zajamčeno: 
pravo, da u vjersko-crkvenim pitanjima izdaje zakone- 
i naredbe za svoju biskupiju, i da vazi, da ze te 
naredbe i zakoni izvršuju. Biskup ima sveto posla-. 
nje »u onome, što se odnosi na Boga« (Hebr. 5, 1.),. 
na čast Božju, na obdržavanje zapovijedi Božjih, na 
prava Crkve Božje, na uređenje službe Božje. Za ove. 
zadaće ima se on zauzimati i žrtvovati slobodno i 
nerazdijeljeno (1. Kor. 7, 38.), ne vezan, ne rastrgan: 
kakvim obzirima obiteljskim i rodbinskim. (Trid. s.. 
25. de reform. 1.) 

I tako se biskup, po svome dobrom pravu, ima 
zauzimati i zalagati za stvar Božju i vjerski život, 
Ima braniti i čuvati čistoću vjere proti bezvjerju i. 


krivim naukama. Ima navješćivati nauke i načela 
Crkve Božje. Ima istupati za ćudoredni red i kršćan- 
ski odgoj. M 

Puno puta u tom svome pravu i u toj svojoj 
pastirskoj dužnosti biva smetan katolički biskup. 
Puno puta bude biskupski pastirski štap golem križ 
za biskupa. I njegova biskupska mitra na glavi bude 
mu puno puta prava trnova kruna. I tako ima svoje 
značenje onaj križ, što ga biskup nosi na prsima, križ 
.sa mučeničkim svetim moćima. 

I vaš je biskup u ovo trideset godina svojega 
biskupovanja imao puno puta da pije kalež pun gor- 
činei patnje. (Mat. 20, 22.) To vi, braćo, dobro zna- 
dete i pamtite. Ali je vašega biskupa uvijek tako 
brižno pazio, krijepio i tješio Božanski Dobri Pastir. 
I vaš se je biskup osjećao upravo sretnim, i radovao 


ge je, kad je mogao biti malo sličan prvim Aposto- | 


lima Isusovim, i kad je trpio sramotu za Ime Isusovo. 
(Dj. Ap. 5, 41.) I vaš biskup, sad prilikom trideset- 
godišnjice svojega biskupovanja, može i mora iz dna 
duše svoje govoriti sa Apostolom Pavlom: »Blago- 
sslovljen Bog i Otac Gospodina našega Isusa Krista, 
Otac milosrđa i Bog svake utjehe, koji nas tješi u 


svakoj nevolji našoj, da bismo mogli i mi tješiti one, 


koji su u svakoj nevolji, utjehom, kojom nas same 
Bog tješi! Jer kaošto obiluju patnje Kristove u na- 
ma, tako i po Kristu obiluje utjeha naša. Ili trpimo, 


za vašu je utjehu i spasenje; ili se tješimo, za vašu 


je utjehu, koja djeluje, da podnosite strpljivo iste 
patnje, koje i mi podnosimo. I naša je nada čvrsta 
za vas znajući, da kaošto ste zajedničari u patnjama, 
tako ćete biti i u utjesi.« (2. Kor. 8.—7.) 

Jest, predragi u Isusu! Bog nam nije nijedan, 
križ, nijednu patnju i kušnju poslao, a da nam nije: 
sa Križa svojega poslao i utjehu i okrepu i snagu. 
Ja sa Prorokom moram reći: »Kad su. se umnožile. 
brige u srcu mom, utjehe su Božje obradovale dušu 
moju.« (Ps. 98, 19.) Među tim utjehama Božjim 
bila mi je i vaša uvijek iskrena i vjerna ljubav pre- 
ma meni. Tu sam ja ljubav i vjernost osjećao osobito. 
na svojim apostolskim putovanjima. O, kako ste me 
uvijek srdačno i oduševljeno primali i dočekivali! U 
sav glas govorili ste mi: »Što vas više neprijatelji 
naše svete Crkve progone, to vas mi više častimo i 
volimo.« Vi: ste me blagosivali, kad su me protivnici 
napadali. Vi ste mi tako olakšali moje borbe i patnje. 
Vi ćete i unapredak tako vjerni biti našoj svetoj 
Crkvi Katoličkoj i tako usko vezani sa svojim nad- 
biskupom. I molit ćete se Bogu za svojega nadbi- 
skupa, koji vas u svojim molitvama ne zaboravlja 
nikada. Vaša molitva vašemu je nadbiskupu najmiliji 
dar i najdraža čestitka, On ne će od vas drugih da- 
rova i čestitaka. On želi i moli, da se u nedjelju 26. 
mjeseca lipnja, na blagdan Srca Isusova, naša Nad- 
biskupija Vrhbosanska u što većem broju pokloni u 
Sarajevu Božanskome Kralju naših srdaca, Božan- 
skome Pastiru i Biskupu naših duša. Jer Njegovu 
Božanskom Srcu posvećena je naša Sarajevska Ka- 
tedrala, a s njom i čitava naša Nadbiskupija Vrh- 
bosanska. Dođite, poklonite se Srcu Isusovu, koje nas. 
tako milostivo prati i blagosiva! 

I kad vas to molim, i kad vam ovako. pišem o 
trostrukoj službi biskupskoj, o učiteljskoj, svećenič- 
koj i pastirskoj službi biskupskoj, jednako mi dolaze 
na pamet oni uzvišeni obredi kod posvete biskupa. : 

"Sva uzvišenost i veličina trostruke biskupske službe 
pokazuje se u tim divnim obredima. A u središtu te 
posvete stoji dijeljenje Duha Svetoga  rukopolože- 
njem, pomazanjem i molitvom, iz koje se izlijeva na 
novoga biskupa vrhunaravna jakost i milost Božja: 
Tako je sveta, uzvišena i božanstvena ta molitva, te 
ja, evo, ne mogu, a da vam je svu ne navedem na 
svršetku poslanice, jer je u njoj sadržana i svrha Ji 
glavna misao ove poslanice. 

Iza kako je biskup posvetitelj pomazao glavu 
novome biskupu svetom krizmom, skida se biskupu 
posvetitelju sa glave mitra, i on ustaje, i ovako sve- 
.čano moli Boga Svemogućega: : 

»Ovo pomazanje, Gospodine, neka se obilato iz- 
lije na njegovu glavu, i neka poteče niz njegovo lice, 
i neka siđe sve do na dno njegova tijela, da jakost 
Tvojega Duha ispuni njegovu nutrinu i obuhvati nje- 
govu vanjštinu! Neka on bude pun stalne vjere, čiste 


ljubavi, iskrenoga mira! Po Tvojemu daru neka bu- 


:du njegove noge hitre za propovijedanje Tvojega mi 
ra i za navješćivanje Tvojih dobara! Daj mu, Gospo- 
dine, službu pomirenja u riječi i činu, u snazi zna- 
kova i čudesa! Jakost njegova govora i propovijedi 
neka ne bude u privlačnim riječima ljudske mudro- 
sti, nego u iskazivanju duha i jakosti! Daj mu, Go- 


sspodine, ključeve kraljevstva nebeskoga, da upotre- 


bi od Tebe njemu podijeljenu vlast za sazidanje, a 


ne za obaranje, i da se njom ne hvali! I što on bude 


svezao na zemlji, neka bude svezano i na nebu; i što 


on bude razriješio na zemlji, neka bude razriješeno: id: 


na nebu! Kojima zadrži grijehe, neka im budu zadr- 
žani; i kojima otpusti, i Ti im otpusti! Koji bude 
proklinjao njega, neka bude proklet, i koji bude bla- 

gosivao njega, neka se napuni blagoslovima! Neka 
bude vjeran i mudar sluga, kojega Ti, Gospodine, po- 
stavljaš nad svoju obitelj, da joj u pravo vrijeme da- 
je hranu, i da vodi svakog čovjeka k savršenosti! 
Neka bude u brizi krepak; neka bude duhom vruć; 
neka mrzi oholost; neka ljubi poniznost i istinu, i 
neka je ne ostavi nikada, nadvladan hvalom ili stra- 
hom! Neka nikada ne drži svjetlost za tminu, niti 
tminu za svjetlost; i neka zlo ne zove dobrim i dobro 
zlim! Pametnima i nepametnima neka bude dužnik, 
da napretkom sviju postigne obilat plod! Udijeli mu, 
Gospodine, biskupsku stolicu, da upravlja  Tvojom 
Crkvom i pukom njemu povjerenim! Budi mu ugled, 
budi mu moć, budi mu jakost! Umnoži nad njega 
blagoslov i milost svoju, da s Tvojom pomoći bude 
uvijek sposoban i dostojan izmoliti Tvoje milosrđe i 
ustrajati u pobožnosti !« 

To je, eto, ona uzvišena molitva, što ju je prije 
trideset godina nad vašim biskupom izmolio njegov 
posvetitelj biskup, naš blagopokojni i nezaboravni 
nadbiskup Dr. Josip Stadler, koji nas jednako sve 
blagosiva sa Božjih nebesa. Pa neka se na vašem da- 
nas nadbiskupu ispuni sve ono, što mu se je od Boga 
molilo u toj svetoj molitvi! U to ime, braćo, podižem 
ruke svoje prema nebu, i u Ime Vječnoga Velikog 
Svećenika, Biskupa svih biskupa, podjeljujem vam 
blagoslov Svemogućega Boga i Oca i T Sina i f Du- 
ha Svetog. Amen. 

: U Sarajevu, na dan sv. Timoteja, i i 
mašiški: 24. siječnja 1938. 

Ta T IVAN, 
nadbiskup vrhbosanski. 


Vrhbosanske Savremene Knjižice 
Izdaje Dr. IVAN Ev. ŠARIĆ, nadbiskup Vrhbosanski. 

